杨万里
送药者陈国器
窦宪一举空朔野，曹霸一笔空凡马。
吾乡药者有陈生，一丸洗空万药者。
庸医皆笑道旁莎，陈生拈出便是玉山禾。
庸医皆笑涧下水，陈生酌来便是上池底。
也只不离神农书，书外别得一亡珠。
也只不出歧伯论，论外别得舌一寸。
旧遭痔疾恼杀侬，新遭淋疾与合纵。
恰如住在圃田国，晋楚腹背来夹攻。
陈生赠我玉菌子，乃是华阳洞中乖龙耳。
陈生赠我绀叶纱，乃是金鸦脚底扶桑花。
汲泉亲手煮蟹眼，一浣枯肠如浣沙。
平生旧疾蝉壳退，秋风吹落青天外。
更传枕中鸿宝方，戒勿浪传泄天藏。
君不见回岩仙客逢贫子，指石成金吾济尔。
贫子再拜不要金，秪觅指头吾自指。